Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: Az ügyvédekről szóló 1998. évi XI. törvény 1998. július
Paragraph Index: 530

1997. április 10-én az ismeretlen tettes ellen csempészet, illetve vámorgazdaság miatt indult nyomozást megtagadta, és ugyanezen a napon rendelkezett a lefoglalt gépjárműnek a panaszos részére történő kiadásáról. Az ügyben az állampolgári jogok országgyűlési biztosa általános helyettese megállapította, hogy a szóban forgó jármű lefoglalása nem volt megalapozott. Ezzel, továbbá a BRFK Bűnüldözési Főosztálya Gépjárműfelderítési Osztálya eljárásában észlelt mulasztások miatt (pl. szám nélküli határozat, a felek értesítésének elmulasztása, alakszerű határozat hiányában való áttétel) sérült a jogállamiságból fakadó jogbiztonság követelménye. Megállapította azt is, hogy a körülmények alapján sor kerülhetett volna a 117/1984. (ÉK. 12.) IM— BM—PM—Legf. Ü. együttes utasítás azon rendelkezésének alkalmazására, mely szerint a lefoglalt jármű a panaszos őrizetében maradt volna. Az ügyben feltárt alkotmányos joggal összefüggő visszásság miatt ebben az ügyben is legfőbb ügyészi felülvizsgálatot kezdeményezett az állampolgári jogok országgyűlési biztosa általános helyettese. A legfőbb ügyész tájékoztatása szerint a panasz alapos volt, de azt orvosolta a Vám- és Pénzügyőrség Fővárosi Nyomozó Hivatala azzal, hogy — bár határozat nélkül — a lefoglalt gépkocsit kiadta a lefoglalást szenvedőnek, aki azt 1997. április 16-án átvette. A Fővárosi Főügyészség a határozat utólagos meghozataláról gondoskodott, azt 1997. szeptember 12-én a Budapesti Rendőr-főkapitányság hozta meg, mivel az ügyirat visszakerült ehhez a hatósághoz. Ezt a határozatot a panaszosnak kézbesítették. A legfőbb ügyész tájékoztatója tartalmazta azt is, hogy utólag volt lehetőség pótolni azt, hogy nem értesítette az eljárt nyomozó hatóság az ügy áttételéről a lefoglalást szenvedőt, illetve, hogy nem látták el ügyszámmal a lefoglalást elrendelő határozatot. Az állampolgári jogok országgyűlési biztosa általános helyettese vizsgálata eredményeként általános megállapításokat is tett. Ezek a következők: A lopott gépkocsikat, megtalálásuk esetén — amennyiben fennállnak a Be. 101. §-ában meghatározott feltételek — a nyomozó hatóság lefoglalja. A lefoglalással a tulajdonos a tulajdonjogát nem veszíti el, a Ptk. 99. §-ában írt rendelkezés értelmében a lefoglalás tartama alatt bekövetkezett értékcsökkenés viselésének kötelezettsége is őt terheli. A polgári jogviták rendezésére hivatott ítélkezési joggyakorlat szerint az utóbb említett jogcímen a nyomozó hatósággal szemben általában semmilyen igény nem támasztható. Ha azonban a nyomozó hatóságot a lefoglalás megszüntetésével kapcsolatban valamilyen mulasztás terheli, illetve amennyiben az intézkedés indokolatlanul hosszú ideig tart, felmerülhet a hatóság Ptk.

Source: https://magyarkozlony.hu/hivatalos-lapok/33cea4a14e4ae7e57a3649dbf7a68b6bf220cec4/dokumentumok/f8f5fda49d2d1ae7351ff7d11773c708305d24c6/letoltes